Kansanedustaja Sanna Marin toteaa IL-TV:n Sensuroimaton Päivärinta -haastattelussa, että osa puoluekokousedustajista tahtoisi järjestää ylimääräisen puoluekokouksen ja valita uuden puheenjohtajan.

Videolla Sanna Marin kertoo, mitä mieltä hän itse on ylimääräisen puoluekokouksen järjestämisestä.

Sosiaalidemokraatit ovat rypeneet kannatuskurimuksessa vuosien ajan, eikä edes porvarihallitusten pysyminen vallankahvassa ole nostanut puolueen suosiota.

Varapuheenjohtaja Marinin mukaan demarien kannatusongelmat eivät ole ratkaistavissa " yhtä ihmistä vaihtamalla " .

- Valitettavasti nämä ongelmat ovat syvemmällä, Marin toteaa haastattelussa.

Julkisuudessa puolueen tilasta käytävä keskustelu näyttäytyy hänen mielestään todellisuutta värikkäämpänä.

- Välillä tuntuu siltä, että onko jossain vuoristoradassa.

Marinin mukaan on totta, että osa puolueväestä haluaisi istuvan demaripuheenjohtajan Antti Rinteen vaihtoon.

- Osa on sitä mieltä, että pitäisi järjestää ylimääräinen puoluekokous, ja osa ehkä ryhmittyisi jonkun muun kuin istuvan puheenjohtajan taakse. Kyseessä on kuitenkin vähemmistö. Selkeä enemmistö on sitä mieltä, että mitään ylimääräistä kokousta ei pidä järjestää, Marin sanoo.